**Як песня народа – неўміручы наш Колас**

*Літаратурна-музычная кампазіцыя*

***Грышчанкова Алена Віктараўна,***

***куратар, выкладчык***

**Мэта:**

* папулярызацыя беларускай мовы і літаратуры.

**Задачы:**

* пашырыць і абагульніць веды навучэнцаў аб жыцці і творчасці Якуба Коласа;
* фарміраваць уменне перадаваць свае пачуцці ў паэтычным чытанні і публічна выступаць;
* стварыць умовы для выхавання пачуцця патрыятызму і гонару за знакамітых людзей сваёй Радзімы.

**Абсталяванне:** прэзентацыя, партрэт Я.Коласа, выстава кніг Я. Коласа, відэасюжэт “Якуб Колас”

**Літаратурны сцэнарый**

**Гучыць мелодыя песні І. Лучанка на словы Я.Коласа “Мой родны кут”.**

**1вядучы**. Жыта хвалюецца, сэрца на ўздыме,

Сэрца чакала такога даўно.

**2вядучы**. Слаўлю таго, хто абраў сваім імем Колас,

напоўнены спелым зярном.

**3 вядучы**. Два каласы, дзве праўдзівыя песні

Побач ідуць, нібы сонца ў свет.

**4 вядучы**. Колькі вы радасці людзям прынеслі,

Колас жытнёвы і Колас-паэт!

*Р.Тармола*

**1 вядучы**. Добры дзень , паважаныя сябры!

**2 вядучы**. Добры дзень! Мы рады вітаць вас у гэтай зале на літаратурна-музычнай вечарыне, прысвечанай выдатнаму сыну беларускага народа, песняру роднага слова Якубу Коласу, творчасць якога з’яўляецца сапраўдным скарбам ўсёй сусветнай літаратуры.

**3 вядучы**. Сёння 3 лістапада наша краіна адзначае 140- годдзе з дня яго нараджэння.

**4 вядучы.** Якуб Колас з’яўляецца адной з самых яркіх фігур у еўрапейскай літаратуры. Яго творы адыгралі вялікую ролю ў развіцці беларускай нацыянальнай свядомасці.

**1 вядучы.** Кнігі Коласа нам і калыскай, і школай былі

І па новай зямлі нас у сённяшні дзень прывялі.

**2 вядучы.** Песні Коласа нас навучылі Радзіму любіць,

Родны край бараніць.

(*П.Панчанка)*

**3 вядучы.** Якуб Колас!.. У літаратурным псеўданіме Канстанціна Міхайлавіча Міцкевіча - народнага паэта Беларусі Якуба Коласа - шмат сэнсу і чалавечага цяпла.

**4 вядучы**. “Колас - гэта хлеб, гэта само жыццё”,- пісаў Раман Сабаленка. Гэтым псеўданімам яшчэ на пачатку сваёй творчай дарогі малады паэт падкрэсліў, што жыццём сваім і творчасцю заўсёды будзе цесна звязаны з народам, з роднай зямлёй, што з жыцця народа, як з найглыбейшай крыніцы, будзе чэрпаць думкі і надзеі, тэмы і вобразы.

**1 вядучы.** Сусветна вядомы мастак слова, народны паэт Беларусі Якуб Колас нарадзіўся 3 лістапада (па старому стылю 22 кастрычніка) 1882 года ў засценку Акінчыцы (недалёка ад Стоўбцаў) Мінскай вобласці ў сям’і лесніка.

**2 вядучы.** “Бацька мой, Міхаіл Казіміравіч Міцкевіч, быў чалавекам невялікай адукацыі: умеў распісацца, чытаць па-польску і па-руску. Разбіраў нават і рукапіс. Маці мая, Ганна Юр’еўна з Лёсікаў, зусім няграматная, але разумная ад прыроды і добрая жанчына.” - пісаў Якуб Колас [3].

**3 вядучы**. Уявім, што дарога вядзе нас туды, на радзіму паэта...

Стоўбцы прамінаю.

Вядзе ў далячынь

Гасцінец, у вербы адзеты.

І вось, куды позіркам толькі не кінь,

Прасторы - радзіма паэта.

**4 вядучы**. Удалечы - шапкай пад воблакі - дуб,

І кропкай - каршун над палямі,

А я ледзь прыкметнаю сцежкай іду,

Кранаючы жыта рукамі...

**1 вядучы**. І пальцы тут глебу міжволі ўзялі -

Такая зямля навакола!..

Нездарма ж на гэтай цудоўнай зямлі

Узрос найвялікшы наш Колас!

*(Кастусь Цвірка “На радзіме паэта”)*

**2 вядучы**. Куточак памяці жывой,

Нібы святыню, помніць буду.

Ці не знайду я пад страхой

Старую Костусеву вуду?..

**3 вядучы**. А можа, там ляжыць яшчэ,

Ля пуні, бацькава папруга?

А Нёман-бацька ўдаль цячэ,

Дзе сінеч неба, водар луга.

**4 вядучы**. Чытаю “Новую зямлю”:

“Дырэктар”,”Костусь” і “Начаткі”...

Здаецца, ў хату крок ступлю -

Запахнуць здорам там аладкі.

**1 вядучы**. Запахне дроў салодкі дым,

І “шаляніца” скокне з печы...

Нібы я з Коласам самім

Прыйшоў на першую сустрэчу.

*(Міхаіл Шахавец. “Акінчыцы”).*

**Паказ відэасюжэта “Якуб Колас” (частка1).**

**1 вядучы.** Сям’я лесніка па загаду пана вымушана была часта пераязжаць: Акінчыцы, Ласток, Альбуць... Рос Колас змалку ўражлівым, цікаўным, дапытлілівым хлопчыкам з паэтычнай душой.

**2 вядучы.** “Дзядзька Антось – малодшы бацькаў брат, – успамінаў Я.Колас у аўтабіяграфіі. – ведаў многа розных апавяданняў, казак і ўмеў цікава іх расказваць; ведаў многа песень; вельмі любіў дзяцей, умеў з імі ладзіць і добра разумеў дзіцячую псіхалогію” [3].

**3 вядучы.** Дзядзька Антось займаўся з дзецьмі лоўляй рыбы, збіраннем ягад і грыбоў, працаваў з імі каля дому, на полі і на лузе. Усё гэта надавала багаты змест дзіцячаму жыццю.

**4 вядучы.** Любіў маленькі Косцік легчы на спіну, узірацца ў нябесны блакіт... Не раз ён любаваўся, як буслы кружыліся над лесам і сенажаццю. Яшчэ цікавей было наглядаць, як вучыліся лятаць бусляняты. “А чаму я не магу навучыцца лятаць?” - падумаў Костусь. Надзеў стары матчын каптан, залез на хлевушок і - скакель са страхі. Так рабіў некалькі разоў, але нічога не выйшла: ён падаў у крапіву, апякаў рукі і ногі...

**1 вядучы.** Дзядзька Антось, як даведаўся, толькі галавой паківаў і сказаў: - Ну, мой хлопча, у каго ж ты такі ўдаўся?..Гэта ж трэба прыдумаць! Ай-яй, чалавек, на галаве шапка!... То ён пытае, чаму хмары плывуць па небе, то слухае, як спяваюць кветкі. А тут птушкай захацеў стаць. Паглядзім, кім ужо ты будзеш...” [3].

**2 вядучы.** Паважаныя гледачы, давайце на хвілінку перанясёмся ў тыя далёкія дзіцячыя гады Якуба Коласа, тады яшчэ маленькага хлопчыка Косціка.

**Сцэнка “Косцік і дзядзька Антось”**

***Дзейныя асобы:*** дзядзька Антось, Косцік.

**Косцік.** Дзядзечка, колькі дзён яшчэ прыйдзецца пасвіць кароў?

**Дзядзька.** Цяжка сказаць: мо месяц, а можа, і больш...

**Косцік.** Але ўсё ж такі?

**Дзядзька.** А пакуль з нашае бярозкі, што ля хаты, лісце не абваліцца.

*(Дзядзька адыходзіць у бок.)*

**Косцік.** Пакуль ніхто не бачыць, пайду абтрасу лісце, бо так гэтыя каровы абрыдлі ўжо.

*(Бяжыць са сцэны. Выходзіць дзядзька.)*

**Дзядзька.** Косцік, пара кароў выганяць!

*(Косцік выбягае з усмешкай.)*

**Косцік.** Не, ужо не пара. Глянь, усё лісце з бярозы абвалілася.

**Дзядзька.** А праўда... Ды не, кароў ты ўсё роўна пасвіць будзеш. Але ж, жэўжык, як добра абтрос, вы толькі паглядзіце! [3].

**1 вядучы.** Рана абудзілася ў Кастуся Міцкевіча цікавасць да кнігі. Вучыцца чытаць ён прабаваў сам, для чаго карыстаўся такім спосабам: некаторыя літары чамусьці рабілі на будучага паэта большае ўражанне. Таму ён пытаўся ў таго, хто мог чытаць, як называецца тая ці іншая літара, і стараўся запомніць яе назву. Любімым заняткам для хлопчыка стала чытанне.

**2 вядучы.** Першая навука вялася дома. Кастусь і два яго старэйшыя браты Алесь і Уладзік вучыліся дома дзве зімы ў аднаго “дарэктара" – вясковага хлопчыка, скончыўшага пачатковую школу, якога бацька наняў за тры рублі на зіму.

**3 вядучы.** У дзве нядзелі па пакровах

Прывезлі Яську ў лапцях новых…

А сам дарэктар, з вузел ростам,

Ў сваім уборы бедным, простым,

У зрэбных портках і кашулі

Стаяў, як бы яго прыгнулі [2].

**4 вядучы.** Так пісаў Я.Колас у паэме “Новая зямля”.

**Інсцэніроўка ўрыўка з паэмы “Новая зямля” (“Дарэктар”).**

*(У хату заходзіць дзядзька Міхал з дарэктарам. За сталом сядзяць хлопцы, снедаюць).*

***Міхал.***

Ну, вось дарэктар вам, глядзіце! -

*(Маці дапамагае хлопчыку распрануцца).*

***Міхал.***  
- Ці не пазналі можа Яську. –

За кнігі зараз і за ўказку

Бо грошы бацькавы - не смецце,

Каб мне вучыліся старанна!

*(Звяртаецца да дарэктара).*

- Не патурай ім анізвання!

- Бярыцесь, хлопцы, за навуку!

І не чакаць мне на пануку,

А самі знайце свой парадак,

Каб і да кніг, як да аладак,

Таксама дружна наляталі.

*(Міхал звяртаецца да дарэктара»):*

-А не паслухае каторы -

Цягні за вуха на калені,

Знайду лякарства я ад лені!

А будзе йсці навука туга,

Падгоніць бацькава папруга!

Ну што задумалісь хлапяты?

***Костусь.***

- Няўжо дарэктар так заўзяты,

Што будзе права сваё правіць

І на калені штодзень ставіць?

***Старэйшы брат.***

-Ну, што ж? пабачым, памяркуем,

А здзеку, кпін не падаруем.

Няхай адно кране за вуха:

Як выйдзе ён на двор, псяюха,

Адзін без нас, як цёмна стане,

Тады што скажаш нам, Іване?»

***Маці.***

Хоць і папаў ты ў няволю,

Але выконвай сваю ролю.

Бо так і гонар ты свой згубіш.

***Дарэктар.***

Ну, ты, Костусь, чытаць любіш? -

***Костусь.***

- Люблю, але яшчэ не ўмею:

Складоў ніяк я не здалею.

***Дарэктар.***

- Ну, гэта, брат ты мой, паўгора:

Склады чытаць ты пойдзеш скора,

Абы каб літары нам знаць,

А на склады ўжо — напляваць.

Паслібізуеш, і нічога -

Не трэба розуму тут многа.

А як Алесь?

***Костусь.***

Алесь вучыўся.   
Пісаць ён нават налажыўся, -

*(Гаворыць Костусь пра Алеся).*

***Алесь.***

Што ўжо з мяне вы смеяцеся? –

Хоць і пішу, ды недарэчы;

Калі што й ведаў, то забыўся,

Бо ўжо даўно пісаць вучыўся.

***Костусь.***

Ты ў школе быў, Алесь, паўгода,

Пісаў на дошцы “кучка”, “мода”,

Пісаў і “конь”, і “вецер вее”...

Не, - наш Алесь пісаць умее!

***Алесь.***

Ну, гэта я-то трохі знаю,

Хоць часам сам не расчытаю,

Што напішу, - такі пісака, -

Не расчытае і сабака.

***Алесь.***  
- Дастаў сваю цятрадзь старую.

Вось паглядзі, як я малюю,   
Якіх я тут наставіў птушак,   
Каракуль розных, завітушак.   
Вось гэта – “кучка”, гэта - “мода”,   
А гэта - “конь”, а тут - “калода”.

*(Хлопцы смяюцца).*  
А тут пісаў дзядзька Антось,   
Ён піша хораша, нябось.

***Костусь.***

* Няпраўда?

***Алесь.***

* Можна падзівіцца.

***Старэйшы брат.***

Ён штось пісаў тут яшчэ ўлетку.

Як браў кабылу на заметку.

***Сястрычка (з печы).***  
- Калі ёй трэба жарабіцца.

*(Бацька выводзіць дзяўчынку і садзіць яе за стол да хлопцаў).*

***Бацька.***

Ну, што ж, навука аказалась

Не гэтак страшна, як здавалась.

А ты, дарэктар, ведай дзела:

Прыпры іх добра, як вужакаў,

Каб аж заенчыў і заплакаў,

Каб у галовах іх кіпела! [2]

**1 вядучы.** Вось так дома з дапамогай “дарэктара”, вясковага хлопца, які меў не надта багатыя веды, Якуб Колас набываў сваю пачатковую грамату. Пасля два гады вучыўся ў народнай школе вёскі Мікалаеўшчыны. Школа і кнігі прыносілі Кастусю шмат радасці.

**2 вядучы.** Асабліва падабаліся Кастусю байкі Крылова. Зборнік твораў гэтага выдатнага байкапісца падарыў яму дзядзька Антось. “Крылоў доўгія часы быў маім богам, – так гаворыць паэт. – Поўны зборнік яго баек я вывучыў ледзь не на памяць” [3].

**3 вядучы.** Разам з Крыловым прыйшлі і кнігі Пушкіна. Неўміручыя вобразы пушкінскай паэзіі пакінулі ў душы глыбокі след. У пастушковай торбачцы Кастуся ляжаў невялікі, даволі заношаны томік пушкінскай паэзіі. Ён мог 10 прачытаць ад пачатку да канца “Палтаву”, “Браты-разбойнікі”, “Цыганы” і шмат лірычных вершаў. Яшчэ ў пачатковай школе трапіліся хлопцу вершы Янкі Лучыны. Гэтыя вершы ён вывучыў на памяць і любіў дэкламаваць.

**4 вядучы.** Пісаць вершы Кастусь пачаў у 12-гадовым узросце, спачатку на рускай мове. Першым творам была байка “Лісіца і варона”. Але гэтая байка была бязлітасна высмеяна яго братам, пасля чаго Кастусь стаў скрытым паэтам. І ўсё ж адзін верш “Вясна” ён захацеў прачытаць бацьку.

**1 вядучы.** “Бацька паслухаў мяне ўважліва, - успамінаў Якуб Колас, - потым запытаў, ці праўда, што гэта напісаў я, пацалаваў і даў рубель гасцінца. Так ад бацькі Кастусь атрымаў свой першы літаратурны ганарар[7]. *(Дэманструецца царскі рубель).*

**2 вядучы.** На жаль, гэты верш не захаваўся, але Якуб Колас добра запомніў, што напісаў ён яго пад ураджаннем прыгажосці абуджанай вясной прыроды і песні жаўранка, якая кранула тады Костуся да слёз...

**3 вядучы.** Гэта быў пачатак творчасці.

**4 вядучы.** Калыскай паэзіі Коласа было Панямонне. У гэтым маляўнічым краі праходзілі маленства і юнацтва паэта.

Пазбыцца гэтых сноў

І з'яў былых не ў сілах я і сёння:

Не-не ды ўспомню зноў

Той кут, дзе я даўно

Сагрэты быў пяскамі Наднямоння [1].

**1 вядучы.** Тут упершыню адчуў ён гора народа, тут нарадзілася яго любоў да роднай зямлі, яго песня.

**2 вядучы.** У 1898 годзе Якуб Колас стаў студэнтам Нясвіжскай настаўніцкай семінарыі, бо з дзяцінства марыў быць настаўнікам.Пасля заканчэння семінарыі працуе настаўнікам на Палессі і Міншчыне. Сваю працу сціплага вясковага настаўніка ён лічыў самай пачэснай і паставіў перад сабой задачу: “…усімі сіламі, усім сэрцам служыць працоўнаму народу[3].

**3 вядучы.** У 1906 годзе ўпершыню на літаратурнай арэне з'явілася імя Якуба Коласа. Так падпісаўся Канстанцін Міхайлавіч Міцкевіч пад вершам “Наш родны край”.

**4 вядучы.** За смелае слова, за рэвалюцыйную дзейнасць Якуба Коласа пазбавілі волі. Два гады вялося судовае следства за ўдзел у нелегальным настаўніцкім з'ездзе, які адбыўся ў 1906 годзе. У няволі Колас думкай вяртаўся на сваю радзіму, згадваў мілыя сэрцу мясціны.

**Чытальнік 1.Верш *“*Родныя вобразы”.**

Вобразы мілыя роднага краю,

Смутак і радасць мая!

Што маё сэрца да вас парывае?

Чым так прыкованы я

К вам, мае ўзгорачкі роднага поля,

Рэчкі, курганы, лясы,

Поўныя смутку і жальбы нядолі,

Поўныя сумнай красы?

Толькі я лягу і вочы закрыю,

Бачу я вас прад сабой.

Ціха праходзіце вы, як жывыя,

Ззяючы мілай красой.

Чуецца гоман мне спелае нівы,

Ціхая жальба палёў,

Лесу высокага шум-гул шчаслівы,

Песня магутных дубоў...

Вобразы мілыя, вобразы смутныя,

Родныя вёскі і люд,

Песні цягучыя, песні пакутныя!..

Бачу і чую вас тут [1].

**1 вядучы.** Пасля выхаду з турмы, натхнёны велічнымі перспектывамі, Якуб Колас аддае ўсе свае сілы служэнню народа. Ён любіў паэзію моцна і шчыра, усе вольныя хвіліны аддаваў літаратурнай працы. У 1910 годзе выйшла з друку першая кніга вершаў паэта "Песні жальбы".

**2 вядучы.** “У Беларусі ёсць два паэты: Якуб Колас і Янка Купала - вельмі цікавыя хлопцы! Так проста пішуць, так ласкава, сумна, шчыра. Нашым бы крыху гэтых якасцей...” Так пісаў Максім Горкі аб нараджэнні на беларускай зямлі сапраўдных паэтычных талентаў - Якуба Коласа і Янкі Купалы.

**3 вядучы.** Памятным для Якуба Коласа быў 1912 год. Ён упершыню сустрэўся на хутары Смольня з Янкам Купалам. На ўсё жыццё яны сталі шчырымі, неразлучнымі сябрамі.

**4 вядучы.** У гэтым жа 1912 годзе Колас пазнаёміўся з маладой настаўніцай Пінскай чыгуначнай школы. Прозвішча яе было Каменская. Так у жыццё паэта ўвайшла Марыя Дзмітрыеўна. “Добра было б зірнуць на ўсё, што я пісаў у той час ёй і пра яе. Я саромеўся тых вершаў… У друк, вядома, нічога не падаваў, няёмка адбіраць месца ў газеце і час у людзей на сваё, што толькі мне належыць…", - пісаў Колас.

**1 вядучы.** У гады першай сусветнай вайны Якуб Колас быў прызваны ў царскую армію. Паэт добра разумеў антынародны характар імперыялістычнай бойні. Яго творы гэтага часу вызначаюцца выразнай антываеннай накіраванасцю.

**2 вядучы.** Разлучыўся салдат з сваёй роднай сям'ей,   
 Развітаўся ён з домам сваім.  
 Знае лес баравы, дзе дыбаў ён ступой,  
 Штоза думкі віліся над ім…

*(Я. Колас "Думкі салдата")*

**3 вядучы.** Вялікую Кастрычніцкую сацыялістычную рэвалюцыю Якуб Колас сустрэў з радасцю.

Браты! Вялікая дарога

Чакае нас і родны край –

Жніво настала, працы многа, -

Навукі семя засявай!

**Чытальнік 2.Верш “Шчаслівая хвіліна”.**

**4 вядучы.** Сапраўднымі жамчужынамі творчасці песняра стала яго трылогія “На ростанях”, аповесці “Дрыгва”, “На прасторах жыцця”, шматлікія апавяданні і вершы аб савецкай рэчаіснасці. Колас глыбока асэнсоўваў змены ў жыцці народа, радаваўся ім:

**1 вядучы.** На прастор, на шырокі разлог

Выхадзі, мой народ, грамадою,-

Сотні новых і ясных дарог

Расцілае жыццё прад табою!

**2 вядучы.** Шумяць па-новаму дубровы –

На край свой люба мне зірнуць.

Цябе , зямля ўадзенні новым,

Хацеў бы к сэрцу прыгарнуць! [1]

**3 вядучы.** А з якой замілаванасцю піша паэт пра “мілую, слаўную моладзь”, сябрам і чулым настаўнікам якой ён быў заўсёды!

**4 вядучы.** “Ідзіце ў нагу з жыццём, - вучыў ён моладзь, - не адставайце, а апярэджвайце яго. Не закапайце ў зямлю вашых талентаў, а памнажайце і аддайце іх народу”.

**1 вядучы.** Адным з лепшых твораў таго часу лічацца аўтабіяграфічная паэма “Новая зямля”, у якой Якуб Колас апавядае пра шчаслівыя хвіліны свайго дзяцінства.

**Чытальнік 3.Урывак з паэмы “Новая зямля” (“Раніца ў нядзельку).**

**1 вядучы.** У 1926 годзе Якуб Колас атрымаў званне народнага паэта БССР, а ў 1939 годзе за выдатныя заслугі перад народам урад Савецкага Саюза ўзнагародзіў паэта ордэнам Леніна.

**2 вядучы.** Якуб Колас адгукаўся на ўсе падзеі жыцця Беларусі, савецкай краіны. Прызыўна, горача гучала Коласава слова ў гады Вялікай Айчыннай вайны... *(гучыць мелодыя песні А.Аляксандрава “Свяшчэнная вайна”).З глыбіні сцэны выходзіць чытальнік у вобразе салдата і чытае верш.*

**Чытальнік 4.Верш *“*Голас зямлі”.**

Я чую голас несцiханы –

Зямля мая мяне заве,

I кроiць сэрца мне на раны,

Звiнiць, як звон касы ў траве.

I шум дубровы, i стогн пушчы,

I рэк усхлiп, i плач крынiц,

I немы зрок балотнай тлушчы

Нясуць мне весць пра чужанiц.

Я бачу постацi тэўтонаў –

Халодны твар, звярыны вiд.

Не знае жалю, нi законаў

У сталь закованы капыт.

О, каб я меў такiя рукi,

Зямля, абняў бы я цябе,

Каб сцiшыць гора тваё, мукi,

I сiлу даць у барацьбе.

Зямля мая, мая краіна!

Я чую твой прызыўны звон.

Прымі ж хоць слова твайго сына –

Нядоўгі будзе твой палон.

Шумяць гняўліва твае пушчы,

Трасуцца помстаю бары,

I дзень твой хмурны змрок расплюшчыць –

Ёсць у цябе багатыры! [1]

**1 вядучы.** Вялікая Айчынная вайна прынесла гора кожнаму савецкаму чалавеку. На фронце загіную сын Якуба Коласа Юрка. Пякучым болем у сэрцы паэта адгукнулася вестка аб смерці яго лепшага друга Янкі Купалы.

**2 вядучы.** Але з самага пачатку Колас верыў у перамогу, верыў, што знявечаная, параненая ворагамі родная зямля загоіць раны:

Я ведаю – загояцца ўсе раны,

З пажарышч   край паўстане, расцвіце –

Ва ўсёй сваёй красе і паўнаце,

Наш верны шлях, ён з праўдай павянчаны.

*Гучыць мелодыя песні “День Победы”. На яе фоне – словы вядучага.*

**1 вядучы.** Збыліся прарочыя словы беларускага песняра. Народ выйшаў пераможцам з гэтай жахлівай вайны. У спаленую і разбураную Беларусь вярталіся яе сыны. У снежні 1944 г. вярнуўся і Якуб Колас, пісьменнік, вучоны, грамадскі дзеяч. Вярнуўся, каб славіць “час урачысты і новы”.

**2 вядучы.** Вярнуўшыся ў вызвалены Мінск, Якуб Колас з цяжкасцю пазнаў сваю сядзібу. Замест дома, у якім ён жыў да вайны, былі адны руіны. У руінах ляжалі многія гарады і сёлы. Трэба было на папялішчах будаваць дамы, фабрыкі, заводы.

**3 вядучы.** У адным са сваіх вершаў “У родных мясцінах” Якуб Колас расказвае пра свае адчуванні, пра свой боль па страчаным, пра роздум аб перажытым.

**4 вядучы.**  І з тым, з кім я так блізка быў знаёмы.

Ужо няма: хто выселіўся сам

К апошнім тым на свеце рубяжам,

Дзе крыж стаіць на свеце нерухомы

**1 вядучы.** У пасляваенны час Якуб Колас, заняты плённай творчай працай, не толькі з гонарам выконваў абавязкі віцэ-прэзідэнта Акадэміі навук БССР, але і актыўна займаўся грамадскай дзейнасцю. Шмат увагі ўдзяляў дзецям, моладзі. Ён ведаў, што шчаслівая будучыня роднай Беларусі за імі.

## 2 вядучы. У сваю чаргу для моладзі Якуб Колас быў , ёсць і будзе лепшым настаўнікам, сапраўдным ідэалам, з якога можна браць прыклад таго, як аддана трэба любіць родны край і пачэсна служыць свайму народу.

**Песня “Ганна” (На словы Якуба Коласа).**

**1 вядучы.** Да апошніх дзён жыцця Канстанцін Міхайлавіч заставаўся на баявым літаратурным пасту, нёс вялікую і пачэсную службу на карысць грамадства.

**2 вядучы.** І ад імя не аднаго пакалення творчай моладзі шчырую ўдзячнасць выдатнаму песняру і настаўніку выказаў паэт Эдуард Валасевіч у вершы “Якубу Коласу”:

**3 вядучы.** Мы выляталі з-пад твайго крыла,

Як птушаняты, у палёт свой першы.

І праз гады нас вабіла, вяла

Пявучая і поўная святла

Паэзія і праўда тваіх вершаў.

**4 вядучы.** Няхай нам тых не дасягнуць высот,

ты лунаў, нібы арол свабодны,

Ты навучыў нас, як любіць народ,

Як з ім ісці плячо ў плячо ўпярод

І як адданым быць краіне роднай!

**1 вядучы.** Як вялікае агульнанароднае гора была ўспрынята смерць Якуба Коласа. Ён памёр 13 жніўня 1956 года. Было жніво... Смерць зрэзала гэты найдаражэйшы Колас роднае зямлі. Уся Беларусь развітвалася з любімым пісьменнікам.

**2 вядучы:** Гора падказала скрушныя словы развітання:

**Чытальнік 5. Верш *“*Песня будзе жыць”.**

*Памяці Якуба Коласа*

Сягоння журацца бары на Беларусі,

Прыбіты сцежкі кроплямі расы,

Замоўкла песня на шырокім лузе,

I падаюць на пожню каласы.

Над Нёманам схіліліся рабіны,

Маўчаць над Сожам пушчы i сады.

Мой родны кут, якога сына,

Якога друга страціў ты!

Маўчаць палі у кроплях буйных рос,

Маўчаць бары, а сэрца плача ўголас.

Мой родны кут, упаў буйнейшы колас,

Што на тваёй зямлі узрос.

Ён не паспеў аб нашым слаўным часе

Ўсяго сказаць, усіх паэм злажыць.

Пайшоў пясняр, а песня засталася,

Памёр паэт, а песня будзе жыць.

**1 вядучы.**Так пісаў паэт Сяргей Грахоўскі ў вершы “Песня будзе жыць”.

**2 вядучы.**Імкліва бягуць гады. Але колькі б часу ні прайшло, заўсёды будзе жыць у памяці людзей Якуб Колас - выдатны народны паэт, без якога немагчыма ўявіць сабе беларускую літаратуру. Ён пранёс праз усё жыццё высокія ідэалы гуманізму, дабра і справядлівасці, аддаў народу свой талент, сваю душу і сэрца.

**Песня “Мой родны кут” (Муз. М.Равенскага, сл. Я.Коласа).**

**3 вядучы.** Пайшоў пясняр, а песня засталася...

Памёр паэт - а песня будзе жыць!..

**4 вядучы.** Гэтыя словы паўтараюць і будуць паўтараць з цеплынёй і ўдзячнасцю новыя пакаленні.

**5 вядучы.**Таму што заўсёды будзе патрэбна багатая і таленавітая спадчына Якуба Коласа: яго славутыя паэмы “Новая зямля”, “Сымон-музыка”, шматлікія вершы, апавяданні, яго “Палеская трылогія”, драматургія, публіцыстыка, вершы для дзяцей.

**6 вядучы.**І вобраз дзядзькі Якуба заўсёды будзе натхняць беларускіх паэтаў...

**7 вядучы.**Неўміручая спадчына Коласа!

**8 вядучы.**Неўміручае слова Коласа!

**1 вядучы.**Неўміручая слава Коласа!

**2 вядучы.** Як песня народа -

**Разам.** Неўміручы наш Колас!

### Спіс літаратуры

### 1. Колас, Я. Збор твораў: у 14 т. / Я. Колас – Мінск : Мастацкая літаратура, 1972 –1978. – Т. 1- 14.

2. Колас, Я. “Новая зямля “/ Я. Колас. – Мінск : Мастацкая літаратура, 2009. – 549 с.

3.Лужанін, М. “Колас расказвае пра сябе: аповесць-эсэ “/ Максім Лужанін. – Мінск: Мастацкая літаратура, 2010. – 431 с.